RETTENS DOM (Første Afdeling)

7. februar 2001

Sag T-118/99

Beatrice Bonaiti Brighina

mod

Kommissionen for De Europæiske Fællesskaber

»Tjenestemænd — udvælgelsesprøve — regler om anvendelse af sprog — formaliteten — afslag på adgang til de mundtlige prøver — aktindsigt«

Fuldstændig gengivelse på italiensk II-97

Angående:

En principal påstand om annullation af udvælgelseskomiteens afgørelse om i udvælgelsesprøve KOM/B/18/96 ikke at give sagsøgeren adgang til de mundtlige prøver og om annullation af den liste, der var opstillet efter bedømmelsen af de skriftlige prøver, og af den endelige liste over ansøgere, der havde bestået udvælgelsesprøven, såvel som af den efterfølgende udnævnelse af disse.

Udfald:

Kommissionen for De Europæiske Fællesskaber frifindes. Hver part bærer sine egne omkostninger.

Sammendrag

Tjenestemænd – søgsmål – frister – begyndelsestidspunkt – meddelelse – begreb – afvisning af klage meddelt til en tjenestemand på et sprog, der hverken er dennes modersmål eller det i klagen anvendte – adgang til oversættelse – datoen for meddelelsen af oversættelsen – bevisbyrden for meddelelsen

Inden for rammerne af en udvælgelse på grundlag af prøver er udvælgelses-komitéen berettiget til ved udøvelsen af sine vide skønsbeføjelser med henblik på fastlæggelsen af adgangsbetingelserne at forudsætte, at kun de ansøgere, der har opfyldt visse betingelser ved afslutningen af den skriftlige prøve, vil blive givet adgang til den mundtlige prøve, og dermed foretage en progressiv nedsættelse af det antal ansøgere, der vil blive givet adgang til de senere stadier i en udvælgelsesprøve. (jf. præmis 29) Henvisning til: Retten, 3. marts 1993, sag T-44/92, Delloye m.fl. mod Kommissionen, Sml. II, s. 221, præmis 22.

Der foreligger hverken tilsidesættelse af artikel 5, stk. 5, i bilag III til vedtægten eller af dens artikel 28, litra b), som følge af, at det i en meddelelse om udvælgelsesprøve præciseres, at der kun skal optages et bestemt antal ansøgere på listen over egnede ansøgere, eller som følge af, at udvælgelseskomiteen, som den er forpligtet til, efterlever dette krav. Angivelsen om, at antallet af de på denne liste opførte ansøgere så vidt muligt skal være mindst dobbelt så stort som antallet af de stillinger, der skal besættes, udgør kun en almindelig henstilling til udvælgelses-komitéen, der under ingen omstændigheder kan gå forud for de udtrykkelige formuleringer i meddelelsen om udvælgelsesprøven. Selv om ansættelsesmyndigheden ifølge vedtægtens artikel 30 udvælger de ansøgere, som skal besætte de ledige stillinger, fra den egnethedsliste, der opstilles på grundlag af udvælgelsesprøven, betyder dette ikke, at denne liste nødvendigvis skal indeholde et antal beståede ansøgere, der overstiger antallet af ledige stillinger. Dette betyder blot, at ansættelsesmyndigheden, inden for rammerne af det vide skøn, den har i forbindelse med den sammenlignende bedømmelse af de på listen opstillede ansøgeres kvalifikationer, vælger den ansøger blandt de på listen opførte, der er bedst egnet til den bestemte ledige stilling. Under alle omstændigheder, selv om det er ønskeligt, at ansættelsesmyndigheden har valgfrihed i tilfælde af en udvælgelsesprøve, hvis formål er at opstille en egnetheds-liste til besættelse af stillinger, der bliver ledige i fremtiden, er der derimod ikke grund til at forpligte ansættelsesmyndigheden til at opstille en liste, der omfatter flere navne end det antal stillinger, der skal besættes, i tilfælde af en intern udvælgelsesprøve, hvis eneste formål er at udvælge et på forhånd fastsat antal tjenestemænd i lønklasse C, der vil blive forfremmet til lønklasse B. I en sådan sammenhæng vil udøvelsen af et valg på grundlag af en reserveliste således vise sig at være unødvendigt, endog uhensigtsmæssigt. (jf. præmis 30, 34 og 35) Henvisning til: Domstolen, 26. oktober 1978, sag 122/77, Agneessens m.fl. mod Kommissionen, Sml. s. 2085, præmis 22; Retten, 19. september 1996, sag T-158/94, Brunagel mod Parlamentet, Sml. Pers. I-A, s. 383, og II, s. 1131, præmis 69; Retten, 17. december 1997, sag T-166/95, Karagiazopouloumod Kommissionen, Sml. Pers. I-A, s. 397, og II, s. 1065, præmis 55.

Princippet om den fortrolige karakter af udvælgelseskomiteens arbejde er begrundet i tvingende offentlige hensyn. Dette princip er blevet indført med henblik på at sikre udvælgelseskomiteernes uafhængighed og objektiviteten i deres arbejde ved at beskytte dem mod enhver udefra kommende indblanding eller pression, det være sig fra fællesskabsmyndigheden selv, fra de pågældende ansøgere eller fra tredjepart. Under disse omstændigheder må det antages, at bestemmelserne i adfærdskodeksen for aktindsigt i Rådets og Kommissionens dokumenter, der fastsætter princippet om, at offentligheden skal have størst mulig adgang til Kommissionens dokumenter, og artikel 1 i afgørelse 94/90 om aktindsigt i Kommissionens dokumenter, der anvender princippet for så vidt angår Kommissionen, ikke kan gå forud for den i artikel 6 i bilag III til vedtægten fastsatte regel om fortrolighed for udvælgelseskomiteens arbejde. I henhold til princippet om retsreglernes trinfølge kan hverken adfærdskodeksen eller afgørelse 94/90 ændre virkningerne af en bestemmelse i vedtægten, når deres vedtagelse ikke har fulgt den procedure for ændring af vedtægtens bestemmelser, der er fastsat i artikel 24, stk. 1, andet afsnit, i traktaten om oprettelse af et fælles Råd og en fælles Kommission og i selve vedtægtens artikel 10. I øvrigt er de ovennævnte betragtninger til hinder for, at fortroligheden bliver hævet, efter at udvælgelseskomiteen har afsluttet sit arbejde. (jf. præmis 46 og 47) Henvisning til: Domstolen, 28. februar 1980, sag 89/79, Bonu mod Rådet, Sml. s. 553, præmis 5; Retten, 14. december 1995, sag T-285/94, Pfloeschner mod Kommissionen, Sml. II, s. 3029, præmis 51; Domstolen, 4. juli 1996, sag C-254/95 P, Parlamentet mod Innamorati, Sml. I, s. 3423, præmis 24.